Fra klokken 20.30 og en time frem vil lysene blive slukket flere steder i verden i anledning af WWF Verdensnaturfondens Earth Hour. I Jammerbugt Kommune markerer man begivenheden ved at slukke for lyset på udvalgte steder. Dermed slutter kommunen sig til kendte seværdigheder som Eiffeltårnet i Paris, Brandenburger Tor i Berlin og Colosseum i Rom. Ifølge Borgmester Mogens Christen Gade (V), har Jammerbugt Kommune været med i alle de år begivenheden har fundet sted. For ham er det naturligt, at en kommune som Jammerbugt Kommune er med til at sætte klimaet på dagsordenen. -	I Jammerbugt Kommune sætter vi fokus på bæredygtighed hver eneste dag. Vores børnehaver og dagplejer har grønne flag i flagstængerne, og Kommunen har indgået en aftale med Danmarks Naturfredningsforening om at mindske Co2-udslippet, siger Mogens Christen Gade. Selv om begivenheden i sig selv måske ikke gør den store forskel for klimaet, så mener Mogens Christen Gade, at det er vigtigt, at vi hele tiden er opmærksomme på de udfordringer, planeten står over for. -	 Vi er meget opmærksomme på, at det er vigtigt, at vi gør noget konkret. Især i en kommune som vores, der har en enestående natur og som lever af naturen blandt andet med turisme. Et opråb på planetens vegne Earth Hour er skabt af WWF Verdensnaturfonden. En rapport fra 2020 , viser, at vi på mindre end 50 år har set en dramatisk global reduktion af populationer af pattedyr, fugle, padder, krybdyr og fisk på hele 68 procent. Derfor mener WWF Verdensnaturfonden også, at der er brug for større handling for at beskytte mennesker og natur. -	Earth Hour er verdens største opråb på planetens vegne, og der er mere end nogensinde brug for, at vi står sammen og giver vores klode en stemme. Naturen er i krise, men den er også nøglen til at løse nogle af vor tids største globale udfordringer, siger Bo Øksnebjerg, generalsekretær i WWF Verdensnaturfonden. Nordjyske Klimaambitioner I Jammerbugt fortsætter arbejdet med, at gøre kommunen endnu mere grøn. -	Vi gør rigtig meget. Vi har flere interessante projekter under den paraply der hedder Den Nordjyske Klimaambition. Vi har en klimaambition om at vi i 2040 skal være forsynet med vedvarende energi i hele Nordjylland. I Danmark bliver Earth Hour også markeret af Kronborg Slot, Øresundsbroen og Storebæltsbroen.

Opsummering:
I aften slukkes lyset flere steder på planeten, blandet andet i Jammerbugt Kommune. Det sker i anledning af WWF Verdensnaturfondens Earth Hour – Jordens time. Begivenheden skal sætte fokus på planetens natur- og klimakrise.